google/wiki40b huggingface dataset:
Giedrė Kobs

Giedrė Kobs (g. 1974 m.) – Lietuvos gydytoja odontologė-ortopedė, žandikaulio sąnario sutrikimų gydymo specialistė, Vilniaus universiteto (VU) docentė.

Biografija

Nuo 1993 iki 1998 m. Kauno medicinos universiteto Odontologijos fakultete studijavo odontologiją. 2003 m. liepos 16 d. Vokietijos Greifsvaldo universitete apgynė medicinos mokslų daktaro disertaciją tema „Diferencinės diagnostikos aspektai vertinant stomatologinės sistemos funkcinius sutrikimus elektroninės aksiografijos ir magnetinio rezonanso tomografijos būdu“. 2001-2003 m. atliko 12 stažuočių Vokietijos sinoptinės odontologijos akademijoje „Westerburger Kontakte“; 2001 m. – stažuotė Minnesotos universitete (JAV), 2002 m. – Minesotos universiteto „TMD Orofacial Pain Division“ skyriuje.
1999-2000 m. dirbo Rumunijoje (krikščioniškuose vaikų namuose Dornesti odontologiškai labdaros pagrindais išgydė visus vaikus). Nuo 2000 m. iki 2003 m. moksline darbuotoja, gydytoja-asistentė ir Greifsvaldo Ernsto Morico Arnto universiteto (Vokietija) dėstytoja. Nuo 2007 m. odontologijos klinikos „Dens inspiration" direktorė, nuo 2008 m. – VU Medicinos fakulteto Odontologijos instituto docentė. Nuo 2009 m. sertifikuota SOLO profilaktikos specialistė (Vokietija).

Bibliografija

2009 m. išleido mokomąją knygą „Lietos dalinės dantų vainikų restauracijos“ (pilnas pavadinimas: „Lietos dalinės dantų vainikų restauracijos. Įklotai, užklotai ir daliniai vainikėliai. Klinikiniai etapai“). Knyga skirta odontologijos specialybės studentams, rezidentams, bendrosios praktikos gydytojams odontologams ir besitobulinantiems gydytojams odontologams ortopedams.
Pakalniai (Kavarskas)

Istorija

Kaimas įkurtas apie 1830 m. Priklausė Pienionių dvarui, išaugo iš vienos valakinės sodybos. Iki XX a. pr. išsiplėtė iki 5 sodybų. Po karo sodybų planai mažai kito.
Palūkanų norma

Palūkanų norma – pelno norma, kurią skolininkas moka skolintojui. Palūkanų norma taip pat gali būti interpretuojama kaip skolininkui suteiktos teisės naudotis skolintomis lėšomis kainą.
Raquel Rastenni

Raquel Rastenni (tikrasis vardas – Anna Rachel Rastén, g. 1915 m. rugpjūčio 21 d. – m. 1998 m. rugpjūčio 17 d.) – populiari danų dainininkė. Gimė Kopenhagoje, jos tėvai, kurie buvo žydai, 1906 m. emigravo į Daniją.
1958 m. dalyvavo „Dansk Melodi Grand Prix“ atrankoje į Eurovizijos dainų konkursą, kurią ji laimėjo. Konkurse ji atliko dainą „Jeg rev et blad ud af min Dagbog“ ir užėmė 8 vietą.
1980 m. pabaigoje ji pasitraukė iš viešojo gyvenimo. Mirė 1998 m. rugpjūčio 17 d. Skodsborgo miestelyje, esančiame netoli Kopenhagos, likus keturioms dienoms iki 83-iojo gimtadienio.
Sinsinatis

Istorija

Sinsinatis įkurtas 1788 m. kaip „Losantiville“ gyvenvietė. 1789 m. tapo JAV Šiaurės vakarų teritorijos centru. 1790 m. miestas gavo dabartinį pavadinimą, siekiant pagerbti Senovės Romos politinio veikėjo ir patricijaus vardu pavadintą Cincinato draugiją. Jos nariu buvo ir draugijos siekius palaikė pirmasis JAV prezidentas Dž. Vašingtonas. 1819 m. gavo miesto teises. JAV pilietinio karo metu miestas buvo svarbus tiekimo centras JAV Konfederacijos kariuomenei. Nuo XIX a. antrosios pusės tapo svarbiu pramonės centru. XX a. viduryje dėl ekonomikos restruktūrizacijos, miestas smuko. Nuo XX a. pabaigos miestas pelnė daug apdovanojimų už gyvenimo kokybės gerinimą.

Sportas

Mieste populiariausia sporto šaka beisbolas. Sinsinatyje 1869 m. buvo įkurtas pirmasis profesionalus beisbolo klubas Cincinnati Red Stockings, šiuo metu žaidžiantis stipriausioje JAV beisbolo Major League Baseball lygoje. Mieste mėgstamas Amerikietiškasis futbolas, o klubas Cincinnati Bengals žaidžia Nacionalinė futbolo lygoje. Sinsinatyje kasmet vyksta Teniso profesionalų asociacijos vienas iš devynių pasaulyje organizuojamų ATP World Tour Masters 1000 teniso turnyrų.
Bronius Stosiūnas

Biografija

Baigęs Semeliškių pradžios mokyklą ir Trakų mokytojų seminariją , nuo 1906 m. iki 1915 m. dirbo „Šaltinio“ redakcijoje, nuo 1912 m. Nr. 23 iki 1915 m. Nr.33 savaitraščio redaktorius, 1911–1914 m. jo priedo „Šaltinėlis“ redaktorius. 1913–1915 m. Seinuose leido ir redagavo žurnalą jaunimui „Vainikas“. Kartu bendradarbiavo leidiniuose „Spindulys“, „Artojas“, „Vienybė“, „Draugija“, „Viltis“. 
1907–1919 m. Krikščionių demokratų partijos narys. Pirmojo pasaulinio karo metais mokytojavo Semeliškėse. 1917 m. dalyvavo rugsėjo 18–22 d. vykusioje Vilniaus konferencijoje. Vienas iš 1918 m. Lietuvių katalikų jaunimo sąjungos „Pavasaris“ steigėjų, 1918–1919 m. jos pirmininkas. 1918 m. redagavo žurnalą „Pavasaris“. Nuo 1919 m. vasario mėn. įsijungė į savivaldybių ir apskričių steigimo darbus. 1919 m. paskirtas Trakų apskrities viršininku. Vėliau dirbo Vidaus reikalų ministerijos Piliečių apsaugos departamente. Įsteigė ir 1922–1923 m. redagavo „Milicijos žinios“. Daug rašė į leidinius „Rytų Lietuva“, „Karo archyvas“.
Nuo 1925 m. gegužės 5 d. iki 1926 m. rugsėjo 15 d. ir nuo 1926 m. gruodžio 19 d. iki 1927 m. kovo 31 d. Šiaulių apskrities viršininkas. Atsiųstas iš karto po 1926 m. gruodžio 17 d. perversmo į „raudonuosius“ Šiaulius, kuriuos valdė socialdemokratai, susidūrė su mandagiu naujosios Lietuvos valdžios nutarimų ignoravimu.
Nuo 1927 m. balandžio 1 d. iki 1930 m. rugpjūčio 1 d. Panevėžio apskrities viršininkas. Iš karto ėmėsi aktyvios veiklos, ypač didelį dėmesį skyrė taisyti keliams. Nesitaikstė su prastai dirbančiais pareigūnais. 1927 m. buvo padėtas kertinis akmuo ir pradėta naujos, modernios ligoninės statyba, jai iš vyriausybės gauta 50 tūkstančių litų. Nuo 1928 m. rugsėjo 1 d. Panevėžio mieste, o vėliau ir apskrityje, įvestas privalomas pradinis mokslas. Jam teko įgyvendinti naująjį 1929 m. spalio 7 d. Savivaldos įstatymą, kuris suvaržė valsčių savivaldybių teises, nes buvo įvestos seniūnijos, bet sustiprino centralizuotą apskričių valdymą. Jo žmona tapo Panevėžio ligonių kasos tarybos valdybos nare, buvo viena iš Panevėžio moterų šaulių būrio įkūrėjų.
Nuo 1930 m. Ukmergės apskrities viršininkas, 1937–1939 m. liepos 1 d. Alytaus apskrities viršininkas. Nuo 1939 m. liepos 1 d. iki 1940 m. birželio 14 d. Utenos apskrities viršininkas. Vokiečių okupacijos metais vadovavo Utenos metrikacijos skyriui. 1945 m. suimtas, kalintas Rusijos lageriuose.
Susidūrimas (filmas)

„Susidūrimas“ – 1984 m. Lietuvos kino studijoje TSRS Centrinės televizijos užsakymu sukurtas dviejų serijų meninis filmas M. Sluckio romano „Saulė vakarop“ motyvais. Filmo trukmė – 133 min.
Tikocino mūšis

Istorija

1656 m. liepos 8 d. iš Švedijos atvykęs karalius Karolis X Gustavas nuvyko pas savo brolį Adolfą Johaną I į Mazovijos Novy Dvuro tvirtovę, ten sužinojęs, kad svarbiame kelyje esantis Tikocino miestas yra vis dar neužimtas liepė kuo greičiau šį miestą užimti. Užėmus šį miestą būtų atlaisvintas susisiekimas su Žemaitija ir Infliantais. Didelių problemų kėlė ir nevaržoma LDK Vėliavos pagalba Varšuvai, kuri vyko per Tikocino miestą.
Su 10000 kareivių prie Varšuvos stovėjęs Švedijos karalius nusprendė nelaukti paramos iš Frydricho Vilhelmo ir patikėjo Boguslavui Radvilai užimti miestą. Liepos 10 d. Boguslavas Radvila su savo kariuomene pajudėjo link Tikocino. Šis sprendimas ATR kariuomenei buvo netikėtas ir jau liepos 13 d. švedų kariuomenei pasiekus miestą prasidėjo kautynės. Nesitikėję puolimo ir tam nepasiruošę kareiviai kovėsi tik vieną dieną, kol galiausiai Boguslavas Radvila su savo kariuomene įžengė į miestą. Pabuvęs porą dienų mieste liepos 17 d. pradėjo kelionę atgal į Mazovijos Novy Dvurą, kuriame buvo liepos 22 dieną. Laimėję šį mūšį švedai susigrąžino Palenkės kelių kontrolę ir galėjo laisvai judėti į Žemaitiją ir Livoniją, kur toliau vyko kovos su Rusijos imperija.
2012 m. A lyga

Dalyviai

Pirmenybėse dalyvavo 10 komandų, kurios tarpusavyje žaidė keturių ratų sistema. 
Iš Pirmos lygos atėjo REO Vilnius. Ši komanda nebaigė pirmenybių. Sezono pabaigoje jai buvo skaičiuojami techniniai pralaimėjimai.
Gečionys

Istorija

1596 m. minimas Gečionių dvaras.

Pavadinimo kilmė

Kaimo vardas sudarytas prie asmenvardžio Gečas pridedant priesagą -onys.
Izabelė Motekaitienė

Biografija

Sūnūs Manigirdas Motekaitis ir a+a Ramūnas Motekaitis. 1930–1937 m. studijavo Vytauto Didžiojo universiteto Humanitarinių mokslų fakultete. 1934–1937 m. redagavo žurnalą „Naujoji vaidilutė“. Parašė straipsnių, eilėraščių, novelių. Baigė Kauno konservatoriją, dainuoti mokėsi pas O. Marinį, N. Karnavičienę. 1942 m. debiutavo Kauno didžiajame teatre (Džiuzepė Verdis. Aida), 1942–1944 m. dainavo operoje, radiofone, surengė solo koncertų didesniuose miestuose. 1944 m. pasitraukė į Vokietiją, 1944–1949 m. su Lietuvos operos solistų trupe surengė apie 300 koncertų Vokietijoje, 23 – Didžiojoje Britanijoje; atliko programą Hamburgo radiofone. 1949 m. atvyko į JAV. Koncertavo JAV ir Kanadoje. 1950 m. „Great Northern“ teatre Čikagoje sukūrė Leonoros vaidmenį D. Verdžio operoje „Trubadūras“. 1952 m. Chicago Tribune muzikos festivalyje laimėjo premiją. Turėjo savo dainavimo studiją, koncertavo. Surengė religinės muzikos koncertų tėvų jėzuitų koplyčioje. Čikagos lietuvių operai į lietuvių kalbą išvertė libretų. Į plokšteles su A. Kalvaityte įdainavo Kalėdų giesmių ir duetų.
Kristupas Sluška

Biografija

Lietuvos bajorų Sluškų giminės atstovas, herbo „Ostoja“ savininkas. Kričevo seniūno Mikalojaus Sluškos ir Elžbietos Kuncevičiūtės sūnus. Broliai – Trakų vaivada Aleksandras Sluška ir pulkininkas Mikalojus Sluška.

Šeima

Buvo vedęs Zavišų giminės atstovę, kurios vardas nežinomas. Vaikai: Remigianas, Mikalojus, Rafailas ir Jonas.
Atmatos (TV serialas)

Antrasis sezonas

Antrojo sezono įvykiai dažnai sukasi apie paslaptingą vyruką su kauke, kuris dažnai pasirodo tada, kai kažkuris iš veikėjų patenka į bėdą. Sezonas susideda iš septynių epizodų, įskaitant specialiąją Kalėdų seriją. Atskleidžiama Saimono paslaptis, nes paaiškėjo, kad vaikinas su kauke yra jis, tik, ką tik atvykęs iš ateities, kad išvengtų mirties bei kitų situacijų.

Trečias sezonas

Trečiasis sezonas susideda iš aštuonių epizodų. Trečiojo sezono premjera įvyko 2011 m. spalio 30 d. Dar rugsėjo 15 d. buvo pristatytas trumpametražinis filmukas pavadinimu "Vegas baby!", Kuriame  paaiškinama, kad Natanas su savo širdies drauge išvyko į Las Vegasą. Šio herojaus nebelieka trečiame sezone. Tikroji priežastis buvo aktoriaus Roberto Sheehan pasitraukimas. Vietoje Natano serijoje pristatomas naujas "blogiukas", kurio vardas Rudy (Rudis), kurį suvaidino Joseph Gilgalas. Dar svarbu, kad atsiranda Setas, kuris gali pasiimti vieną sugebėjimą ir suteikti kitą. jis iš to darosi versliuką.

Penktas sezonas

8 serijų ilgumo sezonas, kuriame viskas sukasi apie palaikymo grupę žmonėms, turintiems neeilinių sugebėjimų.
Janina (Graikija)

Istorija

Miestą VI a. įkūrė imperatorius Justinianas. XVII–XIX a. buvo graikų švietimo judėjimo centras, nors Graikijai atiteko tik 1913 m. po Balkanų karų.
Konsociacinė demokratija

Konsociacinės demokratijos formavimasis

Konsociacinės demokratijos (kalbant apie Šveicariją vokiškai vadinamos Konkordanzdemokratie) modelis atsirado XX a. septintajame dešimtmetyje. Šiuo modeliu bandyta remtis nagrinėjant demokratiją tokios šalyse, kur kiti du pagrindiniai modeliai, anglosaksiškasis ir kontinentinis, negalėjo būti nuosekliai taikomi.
Konsociacinė demokratija atsiranda ten, kur konfliktas tarp daugumo ir mažumos arba keleto mažumų gresia nestabilumu ar net vienos iš grupių pasitraukimu iš valstybės. Konsociacinis modelis numato, kad per kompromisą ir vieningą sprendimų priėmimo būdą galima išvengti grėsmės, kad visuomenės susiskaldymas peraugs į smurtą. Konflikto grupės yra įtraukiamos į bendrų sprendimų priėmimą, taip sumažinant konflikto potencialą.
Elitai visuomenėse, kurios yra susiskaldžiusios į segmentus, turi keletą pasirinkimų – daugumos (Vestminsterio tipo) valdymo sistemą, konsociacinį modelį arba susiskaldymą. Mažorintarinė sistema segmentiškoje visuomenėje gali sukelti ilgalaikį nestabilumą, nes ten kur segmentai yra susiformavę kultūriniu ar subkultūriniu pagrindu, jie mažai kinta per ilgą laiką. Tokiose visuomenėse daugumos sistema reiškia daugumos grupės dominavimą, kuriam mažuma priešinasi kartais net sukeldama pilietinį karą. Daugumos principas sudarant vyriausybę efektyviai veikia tik aukšto homogeniškumo šalyse, kur mažuma teoriškai gali tapti dauguma per kiekvienus rinkimus, pasikeitus rinkėjų politinei orientacijai. Segmentinėse visuomenėse šis principas netinka, nes segmentai yra aiškiai apibrėžti ir galimybė, kad didelės dalies rinkėjų orientacija pasikeis, yra labai maža.

Konsociacinė demokratija Šveicarijoje

Šveicarija dažnai išskiriama kaip ypatingas atvejis, nes jos vertikalūs segmentai papildomai yra skaidomi regioninių ir kalbinių skirtumų. Konsociacinės demokratijos principai čia nėra nustatyti konstituciškai, bet susiformavo per ilgus dešimtmečius, įtakojami Šveicarijoje aiškiai išreikštos mažumų apsaugos politikos.
Šveicarijos vyriausybę (Bundesratą) sudaro septyni nariai. Nariai į Bundesratą renkami pagal dar 1959 m. nustatytą „magiškąją formulę“ (2:2:2:1), kuri nustato vietų paskirstymą didžiausioms partijoms ir daugmaž atspindi parlamentinių partijų atstovavimo stiprumą parlamente. Keturios didžiosios partijos (Šveicarijos Liaudies partija, Laisvoji demokratų partija, Krikščionių demokratų partija ir Socialdemokratų partija) 2003 m. spalio 19 d. rinkimuose surinko 81,6 proc. rinkėjų balsų ir kartu gavo 217 iš 246 vietų parlamente, 171 iš 200 vietų Nacionalinėje Taryboje ir visas vietas Luomų taryboje. Taigi, visos svarbiausios partijos ir politinės kryptys yra atstovaujamos vyriausybėje. Po 2003 m. gruodžio tradicinė „magiškoji formulė“ buvo pakeista vieną vietą iš krikščionių demokratų perdavus Liaudies partijai.
NK Bravo

Istorija

Klubas įkurtas 2006 m. Žaidė žemesniųjų pakopų pirmenybėse.
Ūkininkas (Vilnius)

Ūkininkas – savaitinis laikraščio „Aidas“ priedas ūkininkams, ėjęs nuo 1938 m. gegužės 3 d. iki 1939 m. rugsėjo 12 d. Vilniuje.

Istorija

Leido Liudvikas Cicėnas. Spausdino spaustuvė „Ruch“ Vilniuje, Totorių g. 6. Išėjo 68 numeriai. Leidimas nutrauktas TSRS okupavus Vilnių.
Rašė žemdirbystės, sodininkystės, gyvulininkystės bei kooperacijos, teisės, sveikatos ir kt. ūkininkus dominusiais klausimais.
Bendradarbiavo Stasys Jablonskis, J. Jankauskas, Jonas Kriščiūnas, P. Kunavičius, L. Mikalauskas, J. Tijušas, E. Udrytė, P. Vala ir kt.
Redagavo Liudvikas Cicėnas, Mykolas Čibiras.
Chorioiditas

Chorioiditas (sen. gr. chorion – plėvelė) – akies gyslainės uždegimas. Beveik visada jis būna infekcinės kilmės, rečiau – toksinės alerginės kilmės; mikroorganizmai patenka per kraują arba iš išorės per kiaurines akies obuolio žaizdas. Esant lėtinei infekcijai (tuberkuliozei, sifiliui ir kt.) procesas apima ir tinklainę. Gyslainėje susidaro vienas arba keletas infiltratų, kurių vietoje išnyksta normalus gyslainės audinys. Pasveikus akies dugne visam laikui lieka įvairaus dydžio ir formos balti židiniai su pigmentu pakraščiuose.
Chorioiditas, sukeltas ūminės pūlinės ir virusinės infekcijos, po kurio laiko pereina į endoftalmitą, vėliau – į panoftalmitą. Esant centriniams chorioretinitams, kurie apima geltonosios dėmės sritį, atsiranda nepraeinantys regėjimo sutrikimai.
Chorioidito gydymas priklauso nuo ligos rūšies.
Jeroen Hertzberger

Biografija

2008 m. dalyvavo savo debiutinėse 2008 m. vasaros olimpinėse žaidynėse, kuriose kartu su Nyderlandų rinktine užėmė 4 vietą. Olimpiniame turnyre olandas pelnė vieną įvartį.
2016 m. vasaros olimpinėse žaidynėse kartu su Nyderlandų komanda užėmė 4-ą vietą. Sportininkas pelnė 4-is įvarčius ir įmušė vieną baudinį.
Jeroen Hertzberger yra daugiausiai įvarčių žolės riedulio Eurolygoje pelnęs sportininkas.
Pakistano istorija

Valstybės sukūrimas

Pakistano respublika buvo sukurta iš dalies Indijos teritorijos. Kilus Antrajam pasauliniam karui, britai pareiškė, kad Indija turi kariauti jų pusėje. Už tai jie žadėjo visišką savivaldą po karo. Tačiau INK protestavo ir palaikė Mohando Gandžio taikią smurto nevartojimo liniją. Dėl to britai įkalino Gandį ir visą partijos vadovybę. Labiausiai nacionalistiškai nusiteikę hinduistai nepasitikėjo britų pažadais ir dalyvavo kare japonų pusėje, kad išlaisvintų Indiją. Du milijonai indų, daugiausia musulmonų ir sikų, kariavo su britais.
Britai ištesėjo savo pažadą, pasibaigus karui. Tam tikra prasme britų valdžia neleido įsiliepsnoti hinduistų ir musulmonų prieštaravimams. Musulmonai ėmė reikalauti savo atskiros valstybės – Pakistano (švariųjų žemė). Nepaisant Gandžio įkalbinėjimų dėl indų vienybės, INK 1947 m. turėjo nusileisti musulmonų reikalavimams.

Pakistano ir Indijos konfliktas

Dviejų valstybių – Pakistano ir Indijos – įsikūrimas prasidėjo nuo kruvinos tragedijos. Hinduistai ir musulmonai žudė vienas kitą šimtais tūkstančių pasienio rajonuose. Apie dešimt milijonų žmonių perbėgo iš vienos šalies pusės į kitą. Kilo karas dėl kalnuotojo Kašmyro pasienio rajono. Tačiau nei šis, nei vėliau vykęs karas neišsprendė konflikto dėl sienų. Indija išlaikė savo kontrolę rajone, kurio gyventojų daugumą sudarė musulmonai.
Nuo 1947 m. iki 1971 m. Pakistanas susidarė iš vakarinės ir rytinės dalies, tarp kurių buvo įsiterpusi Indija. 1971 m. Rytų Pakistanas, kuriam padėjo Indija, atsiplėšė nuo Vakarų Pakistano ir įkūrė nepriklausomą valstybę – Bangladešą.
Karai tarp Indijos ir Pakistano lėmė, kad abi valstybės laikėsi skirtingų pažiūrų užsienio politikoje. Indija užėmė vadovaujančias pozicijas tarp neprisijungusių valstybių JT. Indija gerai sutarė su Sovietų Sąjunga, o Pakistanas 1955 m. įėjo į JAV vadovaujamą karinę sąjungą. Po SSRS iširimo 1991 m., Pakistanas bandė artimiau bendradarbiauti su Afganistanu ir kitomis valstybėmis Centrinėje Azijoje ekonomikos ir užsienio politikos srityje.
Vidurinė mokykla

Vidurinė mokykla – bendrojo lavinimo mokyklų tipas; įstaiga, kurios pagrindinė veikla – formalusis arba (ir) neformalusis švietimas. Baigus vidurinę mokyklą, t. y. išlaikius abitūros egzaminus, leidžiama studijuoti aukštojoje mokykloje. Išsilavinimo trukmė bei programos priklauso nuo švietimo sistemos.
Lietuvoje šiuo metu vidurinės mokyklos skyla į gimnazijas ir progimnazijas. Patvirtinus Švietimo įstatymo pataisas, nebeliks pradinių, vidurinių mokyklų – iki aštuntos klasės vaikai mokysis progimnazijose, o paskui – gimnazijose arba profesinėse mokyklose.
Kaulėjimas

Kaulėjimas – kaulų susidarymo procesas. Taip pat kaulėja iš jungiamojo audinio susidarę karkasai. Išskiriamos dvi kaulėjimo formos: mezenchiminė ir kremzlinė.

Mezenchiminis kaulėjimas

Mezenchiminis kaulėjimas būdingas veido plokštiesiems, smegeninės skliauto ir kitiems kaulams. Proceso metu mezenchima suformuoja būsimojo kaulo sluoksniuotą pagrindą, kuriame vėliau išsiraizgo tankus kraujagyslių tinklas. Mezenchimos ląstelės ilgomis ataugomis siejasi viena su kita. Dalis mezenchimos ląstelių tam tikrose vietose virsta osteoblastais, kurie pradeda nusodinti kalcio druskas ir gaminti kolageno skaidulas. Taip susidaro sukaulėję kūneliai, kurie plečiasi, kai juos supantys osteoblastai gamina vis naujas sukaulėjusias zonas. Sukaulėjusioje dalyje pasilikę osteoblastai virsta osteocitais, kurie palaiko kaulo sandarą. Osteocitai jungiasi kanalėliuose esančiomis ataugomis vienas su kitu, tuo tarpu ataugėlės jungiasi plyšinėmis jungtimis. Galiausiai atsiranda osteoklastų, kurie pradeda kaulinio audinio pertvarką. Kaulinę medžiagą padengęs osteoblastų sluoksnis sudaro antkaulį.
Mustvė

Istorija

Miesto vardas žinomas nuo 1343 m., kai priklausė Livonijos ordinui. 1658 m. Rusijoje uždraudus sentikius dalis jų prieglobstį rado Mustvėje.
UTIAS Ornithopter No.1

UTIAS Ornithopter No.1 – 1990 m. pabaigoje sukurtas ornitopteris (aparatas, kuris skrenda mosuodamas sparnais). Pirmą kartą pakilo 2006 m. liepos 8 d., tai buvo pirmas kartas, kai ornitopteris pakyla be pašalinės pagalbos. Skrydis truko 14 sekundžių, per kurias orlaivis nuskrido apie 300 metrų.
Orlaivį sukūrė Toronto universiteto Aerokosmonautikos studijų instituto komanda, vadovaujama prof. James DeLaurier, kartu su Jeremy Harris iš Ilinojaus universiteto.
Leonas Barauskas

Leonas Barauskas (1926 m. gegužės 25 d. Želvaičiai, Telšių valsčius – 1975 m. kovo 21 d. Čikaga) – JAV lietuvių mėgėjų teatro aktorius.

Biografija

Lankė Žemaičių teatro studiją Telšiuose, pasitraukęs į Vokietiją – I. Tvirbuto dramos studiją. 1949 m. išvyko į Kanadą. Vaidino Monrealio lietuvių dramos teatre. 1963 m. persikėlęs į Čikagą buvo satyros ir humoro teatro Antrasis kaimas aktorius ir režisierius.
Mada

Mada (pranc. mode iš lot. modus 'matas, būdas, taisyklė, paprotys, forma, apribojimas') – tai tam tikru laiku visuomenėje vyraujantis stilius (drabužių, papuošalų, kitų aksesuarų, architektūros, maisto, literatūros kūrinių ir kt.), periodiškai pasikartojantis su tam tikrais pasikeitimais ir patobulinimais. Siauresne prasme – aprangos stiliaus kaita, savo ištakomis siekianti XVII a. Prancūzijos karaliaus dvarą, kurio rengimosi būdas buvo pavyzdžiu kitoms Europos šalims.
Amga (gyvenvietė)

Istorija

Gyvenvietė įkurta 1652 m. Bogdanovo karių dalinio ir pavadinta Amga-Sloboda. Tai viena seniausių rusų gyvenviečių Rytų Sibire. Pavadinimas kilo nuo evenkų k. žodžio amnga, reiškiančio tarpeklį. 1680 m. pastatyta cerkvė, kuri vėliau keletą kartų buvo sudeginta, bet vėl atstatyta. 1695 m. įkurtas žemdirbystės ūkis (pirmasis Jakutijoje). XIX a. čia buvo siunčiami politiniai tremtiniai, tarp jų ir rašytojas Vladimiras Korolenko.

Žymūs žmonės

1909 m. Amgoje gimė tarybinis fizikas Leonidas Kirenskis.
Baltieji gaubtagalviai

Morfologija

Baltųjų gaubtagalvių kūno dangos spalva dažniausiai balta. Pakaušio srityje, žemiau priekinio kuokšto, yra masyvus, į galą platėjantis plačių žvynelių darinys, vadinamas apykaklėle. Neįprastai stipriai išsivysčiusi apykaklėlė (kartu su labai išplatėjusiu akių gaubtuvėliais – scapus) yra vienas iš svarbiausių diagnostinių požymių, padedančių atskirti baltuosius gaubtagalvius nuo kitų mažųjų drugių, įskaitant ir giminiškiausią (seserinę) grupę – Nepticulidae, kur apykaklėlė yra maža ir porinė arba sudaryta iš retų siūliškų žvynelių. 
Vienas būdingiausių ir svarbiausių baltųjų gaubtagalvių morfologinių požymių – šukiški priedai (pectinifer) ant patino genitalijų valvų (valvae) viršūnių. Skirtingai nuo Nepticulidae (kai kurios jų rūšys taip pat gali turėti, matyt, homologiškas struktūras), Opostegidae šukiški priedai yra išsidėstę ant atskiros plokštelės (angl. – cucullar lobe), o šioji susijungia su valvos pagrindine plokštele per stiebelį (pedicellum); stiebelis labai pailgėjęs, kartais raukšlėtas. Kopuliacinis vamzdelis (aedeagus) menkai išsivystęs (matyt, stipriai redukuotas), būdingas penkioms gentims iš septynių, šiuo metu aprašytų, ir visiškai nebūdingas Opostega bei Pseudopostega. Tačiau šios gentys, neturinčios aedeagus, sujungia didžiąją dalį visų Opostegidae rūšių.

Gyvenimo būdas ir trofiniai ryšiai

Skirtingai nei apie kitas didesnes drugių šeimas, apie baltųjų gaubtagalvių gyvenimo būdą ir trofinius ryšius labai mažai žinoma. Baltųjų gaubtagalvių vikšrai gyvena augalų audiniuose (pvz., žievėje), todėl yra retai pastebimi ir aptinkami.

Taksonomija

Iki 1985 m. Opostegidae buvo laikoma monotipine šeima, t. y. šeima, turinčia vienintelę gentį (Opostega Zeller, 1839). Šiuo metu visuotinai yra pripažįstamos 8 gentys.
Kendzežynas-Kozlė

Istorija

Miestas suformuotas iš dviejų gyvenviečių: Kendzežyno kaimo, įikurto XIII a.,  ir Kozlės miestelio, įkurto 1281 m. 1975 m. suformuota Kendzežyno-Kozlės valsčius ir jo sostinė tapo Kendzežynas-Kozlė.
Karo metu mieste buvo įkurtos dvi vokiečių stovyklos.